**Latvijas Bankas noteikumu projekta "Par centrālā vērtspapīru depozitārija noteikumu un procedūru izstrādi un piemērošanu dalībnieka saistību neizpildes gadījumā"**

**anotācija**

|  |  |
| --- | --- |
| **Nosaukums** | Par centrālā vērtspapīru depozitārija noteikumu un procedūru izstrādi un piemērošanu dalībnieka saistību neizpildes gadījumā |
| **Dokumenta veids** | Noteikumi |
| **Izdošanas pamatojums** | Finanšu instrumentu tirgus likuma 4.2 pants.  Latvijas Bankas likuma pārejas noteikumu 3. punkts. |
| **Mērķis un būtība** | Noteikumu projekta mērķis ir izveidot centrālā vērtspapīru depozitārija noteikumu un procedūru izstrādes un piemērošanas dalībnieka saistību neizpildes gadījumā prasību konsekventu, efektīvu un konstruktīvu ievērošanas un uzraudzības praksi atbilstoši [Eiropas Vērtspapīru un tirgu iestādes 2017. gada 8. jūnija pamatnostādnēm Nr. ESMA70-151-294 "CVD noteikumi un procedūras dalībnieka saistību neizpildes gadījumā"](https://www.esma.europa.eu/sites/default/files/library/esma70-151-294_guidelines_on_csd_participant_default_rules_lv.pdf) (turpmāk – Pamatnostādnes Nr. ESMA70-151-294).  Noteikumu projekts aizstās Finanšu un kapitāla tirgus komisijas 2020. gada 1. septembra normatīvos noteikumus Nr. 142 "Normatīvie noteikumi par centrālā vērtspapīru depozitārija noteikumu un procedūru izstrādi un piemērošanu dalībnieka saistību neizpildes gadījumā" (turpmāk – Noteikumi Nr. 142). Salīdzinot ar Noteikumos Nr. 142 ietverto regulējumu, kur pārņemtas Pamatnostādnes Nr. ESMA70-151-294 prasības, šajā noteikumu projektā netiek tieši pārņemtas Pamatnostādnes Nr. ESMA70-151-294 prasības, bet ir ietverta centrālajam vērtspapīru depozitārijam saistoša atsauce uz Pamatnostādnēm Nr. ESMA70-151-294. |
| **Leģitīmais mērķis** | Noteikumu projekta mērķis ir nodrošināt, ka Latvijas Bankas uzraudzībā esošie tirgus dalībnieki, kas sniedz centrālā vērtspapīru depozitārija pamatpakalpojumus Eiropas Parlamenta un Padomes Regulas (ES) Nr. 909/2014 izpratnē, ievēro Pamatnostādnes Nr. ESMA70-151-294.  ESMA Pamatnostādnes Nr. ESMA70-151-294 sniedz norādes uz procedūrām un pasākumiem, kas centrālajam vērtspapīru depozitārijam jāveic, ja dalībnieks nespēj pildīt savas saistības, kā arī nosaka periodiskumu šo procedūru un pasākumu testēšanai vismaz vienu reizi gadā, lai pārbaudītu to efektivitāti un praktisko pielietojumu.  Noteikumu projekts nosaka Pamatnostādņu  Nr. ESMA70-151-294 piemērošanu, lai veicinātu konsekventu pieeju centrālā vērtspapīru depozitārija procedūru piemērošanā dalībnieka saistību neizpildes gadījumā visās Eiropas Ekonomikas zonas valstīs.  Ņemot vērā, ka centrālā vērtspapīru depozitārija noteikumu un procedūru piemērošanas dalībnieka saistību neizpildes gadījumā mērķis ir stabila vērtspapīru norēķinu sistēmas darbība un tādējādi arī kopējā finanšu sistēmas stabilitāte, šī noteikumu projekta leģitīmais mērķis ir kopējā finanšu sistēmas stabilitāte. |
| **Samērīgums** | Saskaņā ar Latvijas Bankas likumu Latvijas Banka uzrauga finanšu instrumentu tirgus dalībnieku darbību. Šīs funkcijas veikšanai Latvijas Bankai nepieciešams nodrošināt, ka centrālais vērtspapīru depozitārijs ievēro Pamatnostādnēs Nr. ESMA70-151-294 noteiktās prasības, lai būtu pārliecība par centrālā vērtspapīru depozitārija atbilstību normatīvajos aktos noteiktajām prasībām.  Atbilstošākais veids, kā noteikt vienotas prasības, ir izdot tirgus dalībniekiem saistošus noteikumus, kuri nosaka Pamatnostādņu Nr. ESMA70-151-294 ievērošanu.  Noteikumu projekts kopumā un tajā ietvertās tiesību normas atbilst samērīguma principam, jo:  - pirmkārt, ar noteikumu projektu un tajā ietvertajām prasībām tiek sasniegts leģitīmais mērķis (kopējā finanšu sistēmas stabilitāte);  - otrkārt, nepastāv tādi alternatīvi līdzekļi, kas sasniegtu leģitīmo mērķi tādā pašā kvalitātē;  - treškārt, labums, ko iegūs sabiedrība, būs lielāks par noteikumu projektā ietverto prasību radītajām negatīvajām sekām. |
| **Spēkā stāšanās** | Noteikumi stāsies spēkā nākamajā dienā pēc to publicēšanas oficiālajā izdevumā "Latvijas Vēstnesis" atbilstoši Latvijas Bankas likuma 8. panta otrajai daļai. |
| **Ietekme uz Latvijas Bankas budžetu** | Nav. |
| **Administratīvā sloga un izmaksu novērtējums (tirgus dalībniekiem)** | Šobrīd spēkā esošie Noteikumi Nr. 142 jau nosaka līdzīgas prasības, līdz ar to papildu administratīvais slogs un izmaksas centrālajam vērtspapīru depozitārijam nerodas. |
| **Saistītie dokumenti** | Ar noteikumu projektu saistītie dokumenti:   1. Finanšu instrumentu tirgus likums; 2. Eiropas Parlamenta un Padomes 2014. gada 23. aprīļa Regulas (ES) Nr. 909/2014 par vērtspapīru norēķinu uzlabošanu Eiropas Savienībā, centrālajiem vērtspapīru depozitārijiem un grozījumiem Direktīvās 98/26/EK un 2014/65/ES un Regulā (ES) Nr. 236/2012; 3. Pamatnostādnes Nr. ESMA70-151-294; 4. Noteikumi Nr. 142. |
| **Saskaņošana ar Eiropas Centrālo banku** | Nav. |
| **Saskaņošana ar citām publiskām un privātām personām** | Noteikumu projekts 2023. gada 13. decembrī tika publicēts Latvijas Bankas tīmekļvietnes www.bank.lv sadaļā "Sabiedrības līdzdalība", un par to bija iespējama sabiedrības līdzdalība līdz 2023. gada 27. decembrim.  Vienlaikus par noteikumu projektu un notiekošo sabiedrības līdzdalību tika informēts Nasdaq CSD SE. |
| **Saskaņošanas rezultāti** | Sabiedrības līdzdalības rezultātā par noteikumu projektu netika saņemti iebildumi vai priekšlikumi, tādējādi noteikumu projekts ir saskaņots bez iebildumiem vai priekšlikumiem. |